

ОБЯСНИТЕЛЕН МЕМОРАНДУМ

1. КОНТЕКСТ НА ПРЕДЛОЖЕНИЕТО

• Основания и цели на предложението

По искане на Италия италианската община Кампионе д’Италия и италианските води на езерото Лугано следва да бъдат включени в митническата територия на ЕС и в територията на Съюза, по отношение на която се прилага Директива 2008/118/ЕО относно общия режим на облагане с акциз[[1]](#footnote-1) (наричана по-нататък „Директивата за акцизите“). В миналото изключването на двете територии от митническата територия на ЕС се е обосновавало от тяхното географско местоположение като италианска територия извън италианските държавни граници, разположена на територията на Швейцария, но според Италия това вече не е нужно, най-вече защото в противен случай Швейцария би желала да ги включи в своята митническа територия. Това е причината за искането на Италия тези две територии да бъдат включени в митническата територия на ЕС и в територията на Съюза, по отношение на която се прилага Директивата за акцизите. Предлага се това изменение да започне да се прилага от 1 януари 2019 г.

Италия счита, че включването на италианската община Кампионе д’Италия и на италианските води на езерото Лугано в митническата територия на ЕС и в обхвата на Директивата за акцизите не е несъвместимо с продължаването на прилагането на специален данъчен режим за данъка върху добавената стойност, и по-конкретно с това тези територии да продължат да бъдат изключени от териториалния обхват на Директива 2006/112/ЕО относно общата система на данък върху добавената стойност[[2]](#footnote-2) („Директивата за ДДС“) Това е важно, за да се осигурят еднакви условия на конкуренция със заобикалящата швейцарска икономическа среда, чрез прилагане на местни правила за косвено данъчно облагане, съобразени с швейцарския данък върху добавената стойност. Включването на тези територии в митническата територия на ЕС и в територията на Съюза, по отношение на която се прилага Директивата за акцизите, изисква само формална промяна на Директивата за ДДС, а именно те да бъдат преместени от член 6, параграф 2 (територии, които не съставляват част от митническата територия на ЕС и изключени от териториалния обхват на Директивата за ДДС) в член 6, параграф 1 (територии, съставляващи част от митническата територия на ЕС и изключени от териториалния обхват на Директивата за ДДС).

Предложението за изменение на Директивата за акцизите и Директивата за ДДС е тясно свързано с изменението на Митническия кодекс на Съюза. Поради това тези изменения следва да се прилагат от една и съща дата. С цел да се осигури по-добро управление и административна организация, Италия посочи, че тези изменения трябва да влязат в сила на 1 януари след тяхното приемане и във всеки случай не преди 1 януари 2019 г.

• Съгласуваност с политиката на Съюза в други области

Промените на Директивата за акцизите и на Директивата за ДДС са резултат от промените на Регламент (ЕС) № 952/2013 за създаване на Митнически кодекс на Съюза[[3]](#footnote-3).

2. ПРАВНО ОСНОВАНИЕ, СУБСИДИАРНОСТ И ПРОПОРЦИОНАЛНОСТ

• Правно основание

Член 113 от Договора за функционирането на Европейския съюз. В този член се предвижда Съветът, като действа с единодушие, в съответствие със специална законодателна процедура и след консултация с Европейския парламент и Икономическия и социален комитет, да приема разпоредби за хармонизиране на разпоредбите на държавите членки в областта на косвеното данъчно облагане.

• Субсидиарност (за неизключителната компетентност)

Хармонизира се географският обхват на прилагане на Директивата за акцизите и Директивата за ДДС. Държавите членки не могат да прилагат различен географски обхват.

• Пропорционалност

Предложеното изменение не надхвърля действията, необходими за преодоляването на разглежданите проблеми, и така допринася за постигането на целите на Договора по отношение на гладкото и ефективно функциониране на вътрешния пазар.

Настоящото предложение е съобразено с принципа на пропорционалност, определен в член 5, параграф 4 от Договора за Европейския съюз.Настоящото изменение се основава на политическо решение на италианското правителство. То не оказва въздействие върху държавите членки.

• Избор на инструмент

Директива на Съвета.

• Обяснителни документи (за директивите)

Уведомлението за мерките за транспониране на държавите членки не следва да се придружава от документ, в които се разяснява връзката между частите на директивата и съответните части от националните актове за транспониране, тъй като промените са свързани само с по една разпоредба от Директивата за акцизите и от Директивата за ДДС.

2018/0124 (CNS)

Предложение за

ДИРЕКТИВА НА СЪВЕТА

за изменение на директиви 2006/112/ЕО и 2008/118/ЕО, що се отнася до включването на община Кампионе д’Италия и на италианските води на езерото Лугано в митническата територия на Съюза и в териториалния обхват на Директива 2008/118/ЕО

СЪВЕТЪТ НА ЕВРОПЕЙСКИЯ СЪЮЗ,

като взе предвид Договора за функционирането на Европейския съюз, и по-специално член 113 от него,

като взе предвид предложението на Европейската комисия,

след предаване на проекта на законодателния акт на националните парламенти,

като взе предвид становището на Европейския парламент[[4]](#footnote-4),

като взе предвид становището на Европейския икономически и социален комитет[[5]](#footnote-5),

в съответствие със специална законодателна процедура,

като има предвид, че:

(1) С писмо от 18 юли 2017 г. Италия поиска италианската община Кампионе д’Италия и италианските води на езерото Лугано да бъдат включени в митническата територия на Съюза, както е определена в Регламент (ЕС) № 952/2013 на Европейския парламент и на Съвета[[6]](#footnote-6), както и в териториалния обхват на Директива 2008/118/ЕО на Съвета[[7]](#footnote-7) за целите на акциза, като същевременно тези територии останат извън териториалния обхват на Директива 2006/112/ЕО на Съвета[[8]](#footnote-8) за целите на данъка върху добавената стойност.

(2) Италианската община Кампионе д’Италия, която е територия извън италианските държавни граници, разположена на територията на Швейцария, и италианските води на езерото Лугано следва да бъдат включени в митническата територия на Съюза, тъй като историческите причини, обосновали изключването им — като например тяхната изолация и икономически затруднения, вече не са приложими. Поради същите причини посочените територии следва да бъдат включени в териториалния обхват на Директива 2008/118/ЕО.

(3) Италия обаче иска тези територии да продължат да бъдат изключени от териториалния обхват на Директива 2006/112/ЕО относно общата система на данъка върху добавената стойност, тъй като това е от основно значение за поддържането на еднакви условия на конкуренция между установените в Швейцария и в италианската община Кампионе д’Италия икономически оператори, като за целта ще бъде прилаган местен режим за косвено данъчно облагане, съобразен с швейцарската система за данък върху добавената стойност.

(4) Измененията на директиви 2006/112/ЕО и 2008/118/ЕО са тясно свързани с изменението на Регламент (ЕС) № 952/2013[[9]](#footnote-9), що се отнася до териториалния обхват на митническата територия на Съюза. Поради това националните мерки за транспониране, свързани с тези изменения, следва да се прилагат от същата дата като изменението на Регламент (ЕС) № 952/2013.

(5) Следователно директиви 2006/112/ЕО и 2008/118/ЕО следва да бъдат съответно изменени,

ПРИЕ НАСТОЯЩАТА ДИРЕКТИВА:

Член 1

Директива 2006/112/ЕО се изменя, както следва:

1) В член 6, параграф 1 се добавят следните букви е) и ж):

„е) Кампионе д'Италия;

ж) италианските води на езерото Лугано.“.

2) В член 6, параграф 2 се заличават букви е) и ж).

Член 2

Директива 2008/118/ЕО се изменя, както следва:

1) В член 5, параграф 3 се заличават букви е) и ж).

Член 3

1. Държавите членки приемат и публикуват не по-късно от 31 декември 2018 г. законовите, подзаконовите и административните разпоредби, необходими, за да се съобразят с настоящата директива. Те незабавно съобщават на Комисията текста на тези разпоредби.

Те прилагат тези разпоредби, считано от 1 януари 2019 г.

Когато държавите членки приемат тези разпоредби, в тях се съдържа позоваване на настоящата директива или то се извършва при официалното им публикуване. Условията и редът на позоваване се определят от държавите членки.

2. Държавите членки съобщават на Комисията текста на основните разпоредби от националното законодателство, които те приемат в областта, уредена с настоящата директива.

Член 4

Настоящата директива влиза в сила на двадесетия ден след деня на публикуването ѝ в *Официален вестник на Европейския съюз*.

Член 5

Адресати на настоящата директива са държавите членки.

Съставено в Брюксел на […] година.

За Съвета

Председател

1. Директива 2008/118/ЕО на Съвета от 16 декември 2008 г. относно общия режим на облагане с акциз и за отмяна на Директива 92/12/ЕИО (ОВ L 9, 14.1.2009 г., стр. 12). [↑](#footnote-ref-1)
2. Директива 2006/112/ЕО на Съвета от 28 ноември 2006 г. относно общата система на данъка върху добавената стойност (ОВ L 347, 11.12.2006 г., стр. 1). [↑](#footnote-ref-2)
3. Регламент (ЕС) № 952/2013 на Европейския парламент и на Съвета от 9 октомври 2013 г. за създаване на Митнически кодекс на Съюза (ОВ L 269, 10.10.2013 г., стр. 1). [↑](#footnote-ref-3)
4. ОВ С [...], [...] г., стр. [...]. [↑](#footnote-ref-4)
5. ОВ С [...], [...] г., стр. [...]. [↑](#footnote-ref-5)
6. Регламент (ЕС) № 952/2013 на Европейския парламент и на Съвета от 9 октомври 2013 г. за създаване на Митнически кодекс на Съюза (ОВ L 269, 10.10.2013 г., стр. 1). [↑](#footnote-ref-6)
7. Директива 2008/118/ЕО на Съвета от 16 декември 2008 г. относно общия режим на облагане с акциз и за отмяна на Директива 92/12/ЕИО (ОВ L 9, 14.1.2009 г., стр. 12). [↑](#footnote-ref-7)
8. Директива 2006/112/ЕО на Съвета от 28 ноември 2006 г. относно общата система на данъка върху добавената стойност (ОВ L 347, 11.12.2006 г., стр. 1). [↑](#footnote-ref-8)
9. Изменен с Регламент (ЕС) № ХХХ. [↑](#footnote-ref-9)